জেলেই মহাকুম্ভের পুণ্যস্নান কয়েদিদের, আয়োজন উত্তর প্রদেশে

ওয়েব ডেস্ক: মহাকুম্ভে (Mahakumbh 2025) যাওয়ার জন্য এখন প্রতিদিন লক্ষ-লক্ষ মানুষের স্রোত উত্তর প্রদেশের (Uttarpradesh) প্রয়াগরাজমুখী। গঙ্গা, যমুনা, সরস্বতী নদীর ত্রিবেণী সঙ্গমে স্নান করে পুণ্য অর্জন করতে চান ভক্তরা (Devotees)। এবার মহাকুম্ভ। যা ১৪৪ বছরে হয়। উত্তর প্রদেশ সরকার জানিয়েছে, তার টানে ৫০ কোটি মানুষ ইতিমধ্যে মহাকুম্ভে এসেছেন। এবার জেলবন্দিদেরও মহাকুম্ভে স্নানের সুযোগ করে দেওয়া হল। উত্তর প্রদেশের ৭৫টি জেলে প্রায় ১ লক্ষ কয়েদি ওই সুযোগ পাবেন। তবে মহাকুম্ভে নিয়ে যাওয়া হবে না তাঁদের। জেলেই মহাকুম্ভের পবিত্র জল আনা হবে। সেখানেই তাঁদের ওই জল দিয়ে স্নানের (Bathe) সুযোগ থাকছে।

উত্তর প্রদেশের কারা দফতর জানিয়েছে, ২১ ফেব্রুয়ারি সকাল সাড়ে ৯টা থেকে ১০টা পর্যন্ত ওই অনুষ্ঠান হবে। কারা দফতরের ডিজি পিভি রামাশাস্ত্রী জানিয়েছেন, জেলমন্ত্রী নিজে এই বিষয়টি তদারকি করছেন। মহাকুম্ভের পবিত্র জল নিয়ে আসা হবে। তারপর সেই জল মিশিয়ে স্নানের ব্যবস্থা করা হবে। লখনউ জেলে কারামন্ত্রী দারাসিং চৌহান নিজে হাজির থাকবেন। আগামী ২৬ ফেব্রুয়ারি পর্যন্ত মহাকুম্ভ মেলা চলবে।

আরও পড়ুন: সঙ্গমের জল খাওয়াও যাবে! সরকারি রিপোর্টকে পাত্তাই দিলেন না যোগী